b"\n_START_ARTICLE_\n\xc5\xbdupnija Vi\xc5\xa1nja Gora\n_START_SECTION_\nZgodovinski razvoj\n_START_PARAGRAPH_\nOzemlje dana\xc5\xa1nje \xc5\xbeupnije Vi\xc5\xa1nja Gora se prvi\xc4\x8d omenja kot vikariat \xc5\xa0entvi\xc5\xa1ke pra\xc5\xbeupnije leta 1389, ko je bil vikariat skupaj z \xc5\xbeupnijo \xc5\xa0entvid inkorpiriran Sti\xc5\xa1kemu samostanu. Vikariatska cerkev, ki je bila posve\xc4\x87ena Lavretanski Materi Bo\xc5\xbeji, se prvi\xc4\x8d omenja 1450. \xc5\xbde leta 1478 pa je sede\xc5\xbe vikariata omenjen pri sedanji \xc5\xbeupnijski cerkvi sv. Tilna. To\xc4\x8dnega podatka kdaj je vikariat postal samostojna \xc5\xbeupnija ni znano, vendar pa se \xc5\xbeupnika omenja \xc5\xbee leta 1522._NEWLINE_Na podro\xc4\x8dju \xc5\xbeupnije Vi\xc5\xa1nja Gora je poleg dana\xc5\xa1nje \xc5\xbeupnijske cerkve sv. Tilna, bilo prisotno \xc5\xa1e enajst cerkva, od katerih jih je danes \xc5\xa1e osem. Prva je bila \xc5\xbee omenjena cerkev Lavretanske Matere Bo\xc5\xbeje, ki je stala v Starem trgu pri Vi\xc5\xa1nji Gori in je zatem, ko je izgubila sede\xc5\xbe vikariata, ostala pokopali\xc5\xa1ka cerkev. Opu\xc5\xa1\xc4\x8dena je bila proti koncu 18. stoletja, v \xc4\x8dasu jo\xc5\xbeefinskih reform, ko so ji podrli prezbiterij, ladjo pa so prezidali v ''Brodnikov'' hlev._NEWLINE_O drugi podru\xc5\xbeni\xc4\x8dni cerkvi sv. Lenarta, ki je ni ve\xc4\x8d med podru\xc5\xbenicami Vi\xc5\xa1njanjske fare, imamo \xc5\xa1e nekoliko manj podatkov. Sama cerkev sv. Lenarta se prvi\xc4\x8d omenja 1461 in je verjetno stala jugovzhodno od Starega Trga na gri\xc4\x8du, kjer se potok Trsteni\xc5\xa1\xc4\x8di\xc4\x8da izliva v Vi\xc5\xa1njico. Ker cerkev patrocinija sv. Lenarta (oziroma tudi patrocinij sv. Notrburge), ni obsegala nobene hi\xc5\xa1e, so jo v 18. stoletju opustili in za njo ni ostalo nobenih sledi._NEWLINE_Kot zadnja cerkev, ki ne sodi ve\xc4\x8d pod \xc5\xbeupnijo Vi\xc5\xa1nja Gora pa je cerkev sv. Antona Padovanskega v Veliki Loki. Cerkev je bila zgrajena in posve\xc4\x8dena leta 1940, danes pa omenjena cerkev spada pod \xc5\xbeupnijo \xc5\xbdalna.\n_START_SECTION_\nFarne spominske plo\xc5\xa1\xc4\x8de\n_START_PARAGRAPH_\nV \xc5\xbeupniji so postavljene Farne spominske plo\xc5\xa1\xc4\x8de, na katerih so imena va\xc5\xa1\xc4\x8danov iz okoli\xc5\xa1kih vasi, ki so padli nasilne smrti na protikomunisti\xc4\x8dni strani v letih 1942-1945. Skupno je na plo\xc5\xa1\xc4\x8dah 98 imen."